Regstellende aksie: Reuse-regsaksie teen polisieFoto: SAPD/Facebook Die vakbond Solidariteit het Dinsdag gesê hy gaan eersdaags met ŉ reuse-regsproses teen die Suid-Afrikaanse Polisiediens (SAPD) begin. Die proses behels onder meer ŉ dringende hofaansoek teen bevorderings en aanstellings gegrond op die polisie se huidige regstellendeaksieplan. Solidariteit is van mening dat dié plan op ’n kwotastelsel neerkom en dat daar in die proses onbillik teen sy lede in die polisie gediskrimineer word. “Solidariteit het verlede week reeds die minister van polisie, Nkosinathi Nhleko, asook die waarnemende polisiekommissaris, lt.genl. Johannes Khomotso Phahlane, in ŉ skrywe vermaan dat geen aanstellings en bevorderings in die polisie op grond van die huidige plan (geldig vanaf 2015 tot 2019) behoort te geskied nie. Hierop het die minister en die waarnemende kommissaris gereageer deur te sê hulle sal voortgaan om aanstellings en bevorderings op dié plan te skoei,” het die vakbond gesê. Volgens Anton van der Bijl, hoof van Solidariteit se Sentrum vir Billike Arbeidspraktyke, is die vakbond nou genoodsaak om die hof op ŉ dringende grondslag te nader om sodoende die werking van die plan nietig te laat verklaar. “Die SAPD se huidige regstellendeaksieplan is soortgelyk aan die polisie se vorige regstellendeaksieplan wat reeds in Januarie vanjaar deur die arbeidshof ongrondwetlik verklaar is. Die huidige plan kom dus in wese op dieselfde onbillike diskriminasie neer en behoort daarom ongeldig verklaar te word,” het Van der Bijl gesê. Van der Bijl het gesê die doel van Solidariteit se regsaksie teen die polisie is nie net om die huidige regstellendeaksieplan aan te vat en die werking daarvan te probeer negeer nie, maar dit is ook die begin van ’n reuseveldtog teen al die SAPD se onbillike arbeidspraktyke. “Die publiek verdien ŉ doeltreffende polisiediens waar die beste persoon, ongeag sy of haar ras of geslag, bevorder en aangestel word. Ons kan eenvoudig nie langer toekyk hoe mense suiwer op grond van ŉ rigiede, numeriese kwotastelsel vir aanstellings en bevorderings beoordeel word nie. Ons meen voorts dat aanstellings en bevorderings in die polisie op grond van meriete moet geskied,” het hy bygevoeg. [Video] Johan Kruger, adjunkbestuurshoof van Solidariteit, gee meer agtergrondinligting oor die saak: